CELEX: 
Language: fi
Date: 2021-12-16 00:00:00
Title: KOMISSION TÄYTÄNTÖÖNPANOASETUS (EU) / , kansallisten tullijärjestelmien ja markkinavalvonnan tieto- ja viestintäjärjestelmän välisen sähköisen rajapinnan yksityiskohdista sekä kyseisen rajapinnan kautta toimitettavista tiedoista

KOMISSION TÄYTÄNTÖÖNPANOASETUS (EU) …/…,
            
            
               annettu 16.12.2021,
            
            
               kansallisten tullijärjestelmien ja markkinavalvonnan tieto- ja viestintäjärjestelmän välisen sähköisen rajapinnan yksityiskohdista sekä kyseisen rajapinnan kautta toimitettavista tiedoista 
               
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon markkinavalvonnasta ja tuotteiden vaatimustenmukaisuudesta sekä direktiivin 2004/42/EY ja asetusten (EY) N:o 765/2008 ja (EU) N:o 305/2011 muuttamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1020
                  1
                ja erityisesti sen 34 artiklan 8 kohdan,
            
            
                
            
            
               sekä katsoo seuraavaa:
            
            
               (1)Asetuksen (EU) 2019/1020 34 artiklan 7 kohdassa edellytetään, että komissio kehittää sähköisen rajapinnan, jäljempänä ’rajapinta’, joka mahdollistaa tietojen siirtämisen kansallisten tullijärjestelmien ja kyseisen asetuksen 34 artiklan 1 kohdassa tarkoitetun tieto- ja viestintäjärjestelmän välillä. Tätä tieto- ja viestintäjärjestelmää kutsutaan markkinavalvonnan tieto- ja viestintäjärjestelmäksi, jäljempänä ’ICSMS’. Rajapinnan tarkoituksena on helpottaa tulliviranomaisten ja markkinavalvontaviranomaisten välistä viestintää, kun ne valvovat unioniin tulevia tuotteita asetuksen (EU) 2019/1020 25–28 artiklan mukaisesti. Mainitun asetuksen 26 artiklan 4 kohdan nojalla rajapinnan käytön on oltava vapaaehtoista. 
            
            
               (2)Sähköisten järjestelmien valmistelun ja johdonmukaisen tietojenvaihdon helpottamiseksi on tarpeen vahvistaa rajapinnan kautta toimitettavat vakiotietokokonaisuudet sekä niiden muoto ja toimitustapa. Tietokokonaisuuksien määrittämisessä olisi otettava huomioon asetuksessa (EU) 2019/1020 vahvistetut vaatimukset, jotka koskevat unionin markkinoille tulevien tuotteiden valvontaa. Tietokokonaisuuksien olisi kuitenkin oltava riittävän joustavia, jotta jäsenvaltiot voivat käyttää tapausten käsittelyssä kunkin tapauksen kannalta asianmukaisia tietoja tai tietokenttiä.
            
            
               (3)Tulliviranomaisille aiheutuvan hallinnollisen taakan rajoittamiseksi kansallisista tullijärjestelmistä ICSMS:ään siirrettävien tietojen olisi mahdollisuuksien mukaan oltava helposti saatavilla näistä järjestelmistä. Jotta markkinavalvontaviranomaiset voivat todentaa tuotteen vaatimustenmukaisuuden, kansallisiin tullijärjestelmiin on tallennettava myös lisätietoelementtejä.
            
            
               (4)Rajapintaa käyttävien jäsenvaltioiden olisi noudatettava tiettyjä menettelyvaatimuksia sähköisten järjestelmien tehokkaan toiminnan varmistamiseksi.   
            
            
               (5)Silloin, kun tämän asetuksen soveltaminen edellyttää henkilötietojen käsittelyä, se olisi toteutettava henkilötietojen suojaa koskevan unionin lainsäädännön ja erityisesti Euroopan parlamentin ja neuvoston asetusten (EU) 2016/679
                  2
                ja (EU) 2018/1725
                  3
                mukaisesti. Tässä asetuksessa olisi säädettävä joistakin henkilötietojen käsittelyä koskevista vaatimuksista. Näiden vaatimusten olisi tulevaisuudessa oltava yhdenmukaisia niiden vaatimusten kanssa, jotka vahvistetaan EU:n tullialan yhdennetyssä palveluympäristössä, jota koskevan ehdotuksen
                  4
                komissio esitti 28 päivänä lokakuuta 2020. Tässä asetuksessa vahvistettuja henkilötietojen suojaa koskevia säännöksiä saatetaan näin ollen tarkastella uudelleen EU:n tullialan yhdennettyä palveluympäristöä koskevan tulevan lainsäädäntökehyksen valossa.
            
            
               (6)Rajapinnan kautta siirrettäviä tietoja olisi käsiteltävä luottamuksellisina, eikä niitä saisi säilyttää rajapinnassa pidempään kuin on tarpeen niiden toimittamiseksi.
            
            
               (7)Asetuksen (EU) 2019/1020 34 artiklan 7 kohdan mukaisesti rajapinnan olisi oltava käytössä neljän vuoden kuluessa tämän asetuksen hyväksymisestä. Sähköisten järjestelmien perustaminen on monimutkainen tekninen tehtävä, joka vaatii jäsenvaltioilta ja komissiolta sekä aikaa että rahaa. Rajapinnan kehittämisprosessin odotetaan kestävän neljä vuotta. Tämän asetuksen soveltamispäivää olisi sen vuoksi lykättävä siihen asti, että rajapinta on käytettävissä. 
            
            
               (8)Euroopan tietosuojavaltuutettua on kuultu asetuksen (EU) 2018/1725 42 artiklan 1 kohdan mukaisesti, ja hän on antanut lausunnon 22 päivänä lokakuuta 2021.
            
            
               (9)Tässä asetuksessa säädetyt toimenpiteet ovat asetuksen (EU) 2019/1020 43 artiklalla perustetun komitean lausunnon mukaiset,
            
            
               ON HYVÄKSYNYT TÄMÄN ASETUKSEN:
            
         
         
            
               1 artikla
            
            
               Määritelmät
            
            
               Tässä asetuksessa tarkoitetaan:
            
            
               (a)’markkinavalvonnan tieto- ja viestintäjärjestelmällä’ tai ’ICSMS:llä’ asetuksen (EU) 2019/1020 34 artiklan 1 kohdassa säädettyä markkinavalvonnan tieto- ja viestintäjärjestelmää;
            
            
               (b)’rajapinnalla’ sähköistä rajapintaa, jonka komissio kehittää asetuksen (EU) 2019/1020 34 artiklan 7 kohdan nojalla.
            
            
               2 artikla
            
            
               Toimitettavat tiedot 
            
            
               1.Kun markkinavalvontaviranomaisille ilmoitetaan tuotteen vapaaseen liikkeeseen luovutuksen keskeyttämisestä asetuksen (EU) 2019/1020 26 artiklan 2 kohdan nojalla, siirrettävän datan on sisällettävä seuraavat tiedot:
            
            
               (a)kansallisista tullijärjestelmistä saatavilla olevat asiaankuuluvat tiedot, mukaan lukien tämän asetuksen liitteessä I olevassa 1 jaksossa luetellut tulli-ilmoituksen tiedot;
            
            
               (b)kansallisiin tullijärjestelmiin tallennettavat lisätiedot, jotka luetellaan tämän asetuksen liitteessä I olevassa 2 jaksossa.
            
            
               2.Jos markkinavalvontaviranomaiset pyytävät tulliviranomaisia pitämään tuotteen vapaaseen liikkeeseen luovutuksen keskeyttämisen voimassa taikka ilmoittavat tulliviranomaisille hyväksyvänsä tuotteen luovutuksen vapaaseen liikkeeseen asetuksen (EU) 2019/1020 27 artiklan nojalla tai vaativat tulliviranomaisia olemaan luovuttamatta tuotetta vapaaseen liikkeeseen mainitun asetuksen 28 artiklan nojalla, siirrettävän datan on sisällettävä seuraavat tiedot:
            
            
               (a)tuotteen vapaaseen liikkeeseen luovutuksen hyväksymistä tai kieltämistä koskeva markkinavalvontaviranomaisten päätös tai niiden pyyntö pitää vapaaseen liikkeeseen luovutuksen keskeyttäminen voimassa tämän asetuksen liitteen II mukaisesti;
            
            
               (b)tiedot sekä tulliviranomaisten että markkinavalvontaviranomaisten tämän kohdan a alakohdassa tarkoitettujen tiedonantojen perusteella toteuttamista jatkotoimista tämän asetuksen liitteen III mukaisesti.
            
            
               3.Kun markkinavalvontaviranomaiset pyytävät asetuksen (EU) 2019/1020 26 artiklan 3 kohdan nojalla tuotteen vapaaseen liikkeeseen luovutuksen keskeyttämistä ja tulliviranomaisten vastaavat pyyntöön, tämän asetuksen liitteessä IV täsmennetyt tiedot on siirrettävä. 
            
            
               3 artikla
            
            
               Menettely 
            
            
               1.Jos jäsenvaltio käyttää rajapintaa, tulliviranomaisten on kytkettävä kansalliset tullijärjestelmät kyseiseen rajapintaan, testattava yhteys ja varmistettava, että nämä järjestelmät pysyvät yhteentoimivina kyseisen rajapinnan kanssa. 
            
            
               2.Jos asetuksen (EU) 2019/1020 26 artiklan 2 ja 3 kohdassa tarkoitetut ilmoitukset ja pyynnöt tehdään ICSMS:n ja rajapinnan välityksellä kyseisen asetuksen 26 artiklan 4 kohdan nojalla, seuraavia säännöksiä sovelletaan: 
            
            
               (a)tulliviranomaisten on syötettävä toimitettavat tiedot kansallisiin tullijärjestelmiinsä, jos ne eivät jo ole siellä, ja annettava lupa näiden tietojen siirtämiseen rajapinnan kautta ICSMS:ään;
            
            
               (b)markkinavalvontaviranomaisten on syötettävä toimitettavat tiedot ICSMS:ään ja annettava lupa näiden tietojen siirtämiseen rajapinnan kautta asianomaisten tulliviranomaisten kansallisiin tullijärjestelmiin;
            
         
         
            
               (c)kun tämän kohdan a ja b alakohdassa tarkoitettujen tietojen siirto on hyväksytty, nämä tiedot siirretään rajapinnan kautta toiseen järjestelmään;
            
            
               (d)kaikki myöhemmät ilmoituksiin ja pyyntöihin liittyvät tiedonsiirrot on tehtävä rajapinnan kautta.
            
            
               3.Jos markkinavalvontaviranomaiset eivät vastaa ilmoitukseen asetuksen (EU) 2019/1020 27 artiklan a alakohdassa asetetussa määräajassa, ICSMS lähettää rajapinnan kautta kansallisille tullijärjestelmille automaattisen viestin, jossa ilmoitetaan, että tuote voidaan luovuttaa vapaaseen liikkeeseen, jos kaikki muut kyseiseen luovutukseen liittyvät vaatimukset ja muodollisuudet on täytetty. 
            
            
               4 artikla
            
            
               Henkilötietojen käsittely
            
            
               1.Henkilötietoja voidaan käsitellä rajapinnassa ainoastaan seuraavia tarkoituksia varten:
            
            
               (a)kansallisten tullijärjestelmien ja ICSMS:n välisen tietojenvaihdon mahdollistaminen unionin markkinoille tulevien tuotteiden valvomiseksi asetuksen (EU) 2019/1020 25–28 artiklan mukaisesti;
            
            
               (b)tietojen muuntaminen tarvittaessa tullialan ja muiden alojen terminologian yhdenmukaistamiseksi ja siten a alakohdassa tarkoitetun tietojenvaihdon mahdollistamiseksi.
            
            
               2.Rajapinnassa voidaan käsitellä ainoastaan seuraavia rekisteröityjen ryhmiä koskevia henkilötietoja:
            
            
               (a)luonnolliset henkilöt, joiden henkilötiedot ovat tulli-ilmoituksessa;
            
            
               (b)luonnolliset henkilöt, joiden henkilötiedot ovat täydentävissä asiakirjoissa tai muissa lisäasiakirjatodisteissa, jotka vaaditaan sen todentamiseksi, että tulli-ilmoituksen kattamat tuotteet ovat unionin lainsäädännön mukaisia; 
            
            
               (c)tulliviranomaisten ja markkinavalvontaviranomaisten sekä muiden asiaankuuluvien viranomaisten tai valtuutetun elimen valtuutettu henkilöstö, jota koskevat henkilötiedot ovat jossakin a ja b alakohdassa tarkoitetuista asiakirjoista; 
            
            
               (d)komission henkilöstö ja komission puolesta toimivat kolmansien osapuolten palveluntarjoajat, jotka suorittavat rajapintaan liittyviä toimintoja ja ylläpitotoimia.
            
            
               3.Rajapinnassa voidaan käsitellä ainoastaan seuraavia henkilötietojen luokkia:
            
            
               (a)edellä 2 kohdan a ja b alakohdassa tarkoitettujen luonnollisten henkilöiden nimet ja yhteystiedot (mukaan lukien osoite, maatunnus, sähköpostiosoite, puhelinnumero) tai henkilötunnus;
            
            
               (b)edellä 2 kohdan c ja d alakohdassa tarkoitetun valtuutetun henkilöstön nimet ja yhteystiedot (mukaan lukien osoite, maatunnus, sähköpostiosoite, puhelinnumero) ja allekirjoitukset.
            
            
               4.Edellä 1 kohdan b alakohdassa tarkoitetussa henkilötietojen muuntamisessa on käytettävä unionissa sijaitsevaa tietotekniikkainfrastruktuuria.
            
            
               5 artikla
            
            
               Rajapinnan yhteisrekisterinpito
            
            
               1.Kun on kyse henkilötietojen käsittelystä rajapinnassa, komissio on asetuksen (EU) 2018/1725 28 artiklan 1 kohdassa tarkoitettu yhteisrekisterinpitäjä ja tulliviranomaiset ja markkinavalvontaviranomaiset ovat asetuksen (EU) 2016/679 26 artiklan 1 kohdassa tarkoitettuja yhteisrekisterinpitäjiä.
            
         
         
            
               2.Komissio ja muut yhteisrekisterinpitäjät sopivat yhteisrekisterinpitojärjestelystä ja kunkin osapuolen vastuualueista asetusten (EU) 2016/679 ja (EU) 2018/1725 mukaisten velvoitteiden noudattamiseksi. 
            
            
               3.Yhteisrekisterinpitäjien on varmistettava, että ne
            
            
               (a)työskentelevät yhdessä rekisteröityjen esittämien pyyntöjen käsittelemiseksi kohtuullisessa ajassa;
            
            
               (b)auttavat toisiaan asioissa, joihin sisältyy yhteiskäsittelyyn liittyvien tietosuojaloukkausten tunnistamista ja käsittelyä;
            
            
               (c)vaihtavat asiaankuuluvia tietoja, jotka ovat tarpeen rekisteröidyille tiedottamiseksi asetuksen (EU) 2016/679 2 jakson ja asetuksen (EU) 2018/1725 2 jakson nojalla;
            
            
               (d)varmistavat ja suojaavat yhteiskäsiteltävien henkilötietojen turvallisuuden, eheyden, saatavuuden ja luottamuksellisuuden asetuksen (EU) 2016/679 32 artiklan ja asetuksen (EU) 2018/1725 33 artiklan nojalla.
            
            
               6 artikla
            
            
               Tietojen luottamuksellisuus
            
            
               Tämän asetuksen nojalla rajapinnan kautta toimitettavat tiedot eivät saa jäädä rajapintaan pidempään kuin on tarpeen niiden toimittamiseksi, ja komissio käsittelee niitä luottamuksellisina siirron aikana. Näitä tietoja saa käyttää ainoastaan asetuksen (EU) 2019/1020 täytäntöönpanoon.
            
            
               7 artikla
            
            
               Voimaantulo ja soveltaminen
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan [julkaisutoimisto lisää päivämäärän: neljä vuotta tämän asetuksen hyväksymisestä].
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 16.12.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 169, 25.6.2019, s. 1. 
               
               
                  
                     (2)
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (
                  EUVL L 119, 4.5.2016, s. 1
                  ).
               
               
                  
                     (3)
                  
                        Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
               
               
                  
                     (4)
                  
                        Ehdotus Euroopan parlamentin ja neuvoston asetukseksi Euroopan unionin tullialan yhdennetyn palveluympäristön perustamisesta ja asetuksen (EU) N:o 952/2013 muuttamisesta, COM/2020/673 final.
               
            
      
    ---documentbreak--- 
      
         
         
            
               LIITE I
            
            
               2 artiklan 1 kohdassa tarkoitetut tiedot
            
            
               Tämän asetuksen 2 artiklan 1 kohdassa tarkoitettujen tietojen on sisällettävä jäljempänä 1 ja 2 jaksossa vahvistetut ryhmät ja elementit.
            
            
               1.Tiedot kansallisista tullijärjestelmistä, mukaan lukien tulli-ilmoituksen tiedot, jos ne ovat saatavilla 
            
            
               Tavaroita koskevat tiedot
            
            
               (a)Nimike, mukaan lukien harmonoidun järjestelmän alanimike, neuvoston asetuksessa (ETY) N:o 2658/87
                  1
                vahvistettu yhdistetyn nimikkeistön koodi ja Taric-koodi 
            
            
               (b)Tavaran kuvaus
            
            
               (c)Tavaroiden massa
            
            
               (d)Tavaroiden paljous
            
            
               (e)Asiaankuuluvat täydentävät asiakirjat
            
            
               Talouden toimijoita koskevat tiedot
            
            
               (f)Viejä
            
            
               (g)Myyjä
            
            
               (h)Tuoja
            
            
               (i)Ostaja
            
            
               (j)Ilmoittaja
            
            
               Tavaroiden alkuperä ja määräpaikka
            
            
               (k)Määrämaa
            
            
               (l)Alkuperämaa
            
         
         
            
               (m)Lähetysmaa 
            
            
               (n)Viejämaa
            
            
               (o)Kuljetusmuoto rajalla
            
            
               Hallinnolliset tiedot
            
            
               (p)Tulli-ilmoituksen yleisviitenumero
            
            
               (q)Tavaraerän järjestysnumero
            
            
               (r)Ilmoituksen vastaanottopäivä
            
            
               (s)Niitä ilmoituksia koskeva maininta, joiden tietosisältöä on yksinkertaistettu
            
            
               (t)Vastaava tullitoimipaikka, mukaan lukien tarvittaessa esittämistullitoimipaikka ja valvova tullitoimipaikka
            
            
               (u)Tulliprosessia koskevat tiedot
            
            
               Siltä osin kuin tässä jaksossa luetellut tietoelementit koostuvat tulliviranomaisten yleisesti käyttämistä numeerisista tai aakkosnumeerisista koodeista, rajapinta on luotava siten, että se voi hakea tullijärjestelmistä kyseisiin koodeihin liittyvät asiaankuuluvat tekstimuotoiset tiedot ja välittää ne ICSMS:ään.
            
            
               2.Kansallisiin tullijärjestelmiin tallennettavat lisätiedot
            
            
               (a)Keskeyttämisen syyt asetuksen (EU) 2019/1020 26 artiklan 1 kohdan mukaisesti (pakollinen kaikissa tapauksissa)
            
            
               (b)Tuotetta koskevat tiedot, esimerkiksi nimi, kauppanimi tai rekisteröity tavaramerkki, malli, EAN-numero, sarjanumero (jos saatavilla)
            
            
               (c)Unionin säädökset, joihin oletettu vaatimustenvastaisuus liittyy (pakollinen kaikissa tapauksissa)
            
            
               (d)Asianomaisten tuotteiden pääluokka komission täytäntöönpanoasetuksen (EU) 2021/1121
                  2
                1 artiklan 1 kohdan c alakohdan viii alakohdan mukaisesti (pakollinen kaikissa tapauksissa)
            
            
               (e)Asetuksen (EU) 2019/1020 4 artiklan 4 kohdassa tarkoitetut talouden toimijaa koskevat tiedot (pakollinen, jos vaatimusta sovelletaan ja tiedot ovat saatavilla)
            
            
               (f)Tuotteen ja tarvittaessa sen pakkauksen kuvat, joista käy ilmi esimerkiksi tuotetiedot, vaatimustenmukaisuusmerkintä, tuotemerkinnät tai epäilyttävät seikat (jos saatavilla)
            
            
               (g)Muut merkitykselliset asiakirjat, kuten kauppalaskut, vaatimustenmukaisuusvakuutus ja testiraportit (jos saatavilla)
            
            
               (h)Markkinavalvontaviranomainen tai -viranomaiset, joille tiedot on toimitettava ja jotka mainitaan niiden markkinavalvontaviranomaisten luettelossa, jotka jäsenvaltiot ovat nimenneet ja merkinneet ICSMS:ään asetuksen (EU) 2019/1020 10 artiklan 2 kohdan mukaisesti (pakollinen kaikissa tapauksissa).
            
         
         
            
               LIITE II
            
            
               2 artiklan 2 kohdan a alakohdassa tarkoitetut tiedot
            
            
               Tämän asetuksen 2 artiklan 2 kohdan a alakohdassa tarkoitettujen tietojen on sisällettävä seuraavat elementit:
            
            
               (a)tieto siitä,
            
            
               (1)hyväksyvätkö markkinavalvontaviranomaiset tuotteen luovutuksen vapaaseen liikkeeseen. Markkinavalvontaviranomaisten on ilmoitettava unionin säädökset, joiden nojalla arviointi on tehty, ja asianomaisten tuotteiden pääluokka liitteessä I olevan 2 jakson d alakohdan mukaisesti;
            
            
               (2)pyytävätkö markkinavalvontaviranomaiset, että vapaaseen liikkeeseen luovutusta koskeva keskeytys pidetään voimassa, jotta markkinavalvontaviranomaiset tai tulliviranomaiset voivat toteuttaa erityistoimia. Markkinavalvontaviranomaisten on ilmoitettava unionin säädökset, joiden nojalla arviointi tehdään, ja asianomaisten tuotteiden pääluokka liitteessä I olevan 2 jakson d alakohdan mukaisesti; tai
            
            
               (3)vaativatko markkinavalvontaviranomaiset tulliviranomaisia olemaan luovuttamatta tuotetta vapaaseen liikkeeseen, koska se aiheuttaa vakavan riskin tai koska se ei ole siihen sovellettavan unionin lainsäädännön mukainen. Markkinavalvontaviranomaisten on ilmoitettava syyt siihen, miksi tuote ei ole vaatimustenmukainen tai aiheuttaa vakavan riskin, rikkomisen kohteena olevat unionin säädökset sekä asianomaisten tuotteiden pääluokka liitteessä I olevan 2 jakson d alakohdan mukaisesti. Markkinavalvontaviranomaiset voivat ilmoittaa, vastustavatko ne sitä, että tuote ilmoitetaan myöhemmin muuhun tullimenettelyyn kuin vapaaseen liikkeeseen luovuttamiseen. Ne voivat myös ilmoittaa näkemyksensä siitä, pitäisikö tuote hävittää tai tehdä muulla tavalla käyttökelvottomaksi asetuksen (EU) 2019/1020 28 artiklan 4 kohdan mukaisesti ja millä perusteella;
            
            
               (b)hallinnolliset tiedot, mukaan lukien tulli-ilmoituksen yleisviitenumero, tavaraerän järjestysnumero, ICSMS-rekisteröintinumero ja vastaavan markkinavalvontaviranomaisen kanssa asioitaessa käytettävät yhteystiedot.
            
            
               LIITE III
            
            
               2 artiklan 2 kohdan b alakohdassa tarkoitetut tiedot
            
            
               Tämän asetuksen 2 artiklan 2 kohdan b alakohdassa tarkoitettujen tietojen on sisällettävä seuraavat elementit:
            
            
               (a)jos vapaaseen liikkeeseen luovutusta koskeva keskeytys on pidetty voimassa, jotta tulliviranomaiset voivat toteuttaa erityistoimia:
            
            
               –tällaisten toimien tulokset; 
            
            
               (b)jos vapaaseen liikkeeseen luovutusta koskeva keskeytys on pidetty voimassa, jotta markkinavalvontaviranomaiset voivat toteuttaa erityistoimia:
            
            
               –liitteessä II vahvistetut tietokentät;
            
            
               (c)jos markkinavalvontaviranomaiset vaativat tulliviranomaisia olemaan luovuttamatta tuotetta vapaaseen liikkeeseen:
            
            
               –tulliviranomaisilta saadut tiedot tuotteen tilanteesta sen jälkeen, kun luovutus vapaaseen liikkeeseen on kielletty, mukaan lukien tiedot siitä, onko tuote hävitetty tai tehty muulla tavoin käyttökelvottomaksi, asetettu muuhun tullimenettelyyn kuin vapaaseen liikkeeseen luovuttamiseen tai jälleenviety; tai
            
            
               –jos talouden toimija hakee muutosta tuotteen vapaaseen liikkeeseen luovuttamista koskevaan kielteiseen päätökseen, tiedot muutoksenhakupyynnöstä ja tarvittaessa pyyntö, että markkinavalvontaviranomaiset arvioivat tuotteen uudelleen. 
            
            
               –
            
            
               LIITE IV 
            
         
         
            
               2 artiklan 3 kohdassa tarkoitetut tiedot 
            
            
               Tämän asetuksen 2 artiklan 3 kohdassa tarkoitettujen tietojen on sisällettävä seuraavat elementit:
            
            
               (a)tuotteen vapaaseen liikkeeseen luovutuksen keskeyttämistä koskevat markkinavalvontaviranomaisten pyynnöt, joissa mainitaan asianomainen viranomainen, tulli-ilmoituksen yleisviitenumero, tuotteen kuvaus ja pyynnön perusteet; 
            
            
               (b)tulliviranomaisten vastaukset, joissa mainitaan asianomainen viranomainen ja se, onko tuote tunnistettu ja sen vapaaseen liikkeeseen luovutus keskeytetty.
            
         
         
            
                  
                     (1)
                  
                        Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).
               
               
                  
                     (2)
                  
                        Komission täytäntöönpanoasetus (EU) 2021/1121, annettu 8 päivänä heinäkuuta 2021, niiden tilastotietojen yksityiskohdista, jotka jäsenvaltioiden on toimitettava unionin markkinoille tulevien tuotteiden tuoteturvallisuutta ja vaatimustenmukaisuutta koskevien tarkastusten osalta (EUVL L 243, 9.7.2021, s. 37).